b'\n_START_ARTICLE_\nVaksiner og religion\n_START_PARAGRAPH_\nVaksiner og religion har i forskjellige sammenhenger p\xc3\xa5virkning p\xc3\xa5 hverandre.\n_START_SECTION_\nHistorie\n_START_PARAGRAPH_\nF\xc3\xb8r man fikk de f\xc3\xb8rste vaksinene anvendte man inokulasjon. Allerede p\xc3\xa5 denne tiden var det religi\xc3\xb8se aspekter i diskusjonen om hvorvidt man skulle la seg immunisere eller ikke. En rekke kirkeledere og leger i Boston dannet i 1798 et forbund som motsatte seg inokulasjon. Dilemmaet var at man i fors\xc3\xb8ket p\xc3\xa5 \xc3\xa5 redde liv sto i fare for \xc3\xa5 for\xc3\xa5rsake d\xc3\xb8den hos pasienten man skulle immunisere. Det var ogs\xc3\xa5 personer som mente at kunstig immunisering m\xc3\xa5tte regnes som blasfemi fordi man da tuklet med Guds overordnede plan for liv og d\xc3\xb8d. Denne oppfatningen finnes fortsatt i enkelte kristne forsamlinger._NEWLINE_Kristne organisasjoner og ledere har historisk bidratt b\xc3\xa5de til \xc3\xa5 utbre og motarbeide vaksiner. Da Edward Jenner lanserte sin vaksine mot kopper bidro predikanten Rowland Hill til utbredelsen av denne ved \xc3\xa5 oppfordre til vaksinasjon blant de forsamlinger han talte til. P\xc3\xa5 Island ga man i 1816 prestene ansvaret for \xc3\xa5 vaksinere folket mot kopper og samtidig loggf\xc3\xb8re hvem som hadde mottatt vaksinen. En lignende praksis ble ogs\xc3\xa5 gjennomf\xc3\xb8rt i Sverige. I Norge deltok ikke prestene i vaksineringen, men hadde likevel ansvar for \xc3\xa5 f\xc3\xb8lge opp at alle lot seg vaksinere. Katolske og anglikanske misjon\xc3\xa6rer deltok i vaksinering av indianere p\xc3\xa5 nordvestkysten av Amerika under en kopperepidemi i 1862._NEWLINE_Mange regnet den f\xc3\xb8rste koppervaksinen for \xc3\xa5 v\xc3\xa6re ukristelig fordi den inneholdt smittestoff fra et dyr. Vaksinemotstanden var mest utbredt i de protestantiske landene, men blant de religi\xc3\xb8se motstanderne kom de fleste fra bevegelser utenfor de protestantiske hovedkirkene. Eksempler p\xc3\xa5 dette var kvekere i England og baptister i Sverige._NEWLINE_I 1992 og 1993 var det et omfattende utbrudd av polio i Nederland, til tross for at vaksinedekningen nasjonalt l\xc3\xa5 godt over det som kreves for \xc3\xa5 oppn\xc3\xa5 flokkimmunitet. Problemet var at det i en fundamentalistisk kristen gruppering var en sterk motstand mot vaksinering, og alle de smittede med unntak av en var medlemmer av dette trossamfunnet.\n_START_SECTION_\nDagens situasjon\n_START_PARAGRAPH_\nMotstand fra religi\xc3\xb8se fundamentalister er en betydelig utfordring i kampen mot smittsomme sykdommer. Taliban har i Pakistan og Afghanistan utlyst fatwa mot poliovaksinen idet de mener vaksinen er en vestlig plan for \xc3\xa5 sterilisere muslimer. I Pakistan har imidlertid andre islamske ledere og politikere utstedt en motsatt fatwa, alts\xc3\xa5 i vaksinasjonens fav\xc3\xb8r. Taliban har kidnappet, banket opp og drept helsepersonell som har arbeidet med vaksineprogrammene, blant disse lederen for Pakistans vaksineprogram. Til dels har USA bidratt til disse konspirasjonsteoriene ved at de organiserte en falsk vaksinekampanje i et fors\xc3\xb8k p\xc3\xa5 \xc3\xa5 spore opp Osama bin Laden._NEWLINE_P\xc3\xa5 begynnelsen av 2000-tallet sto muslimske ledere i Nigeria opp mot poliovaksinen, noe som f\xc3\xb8rte til en oppblomstring av polio i Nigeria og flere andre afrikanske land. Skepsisen \xc3\xb8kte ogs\xc3\xa5 til andre vaksiner, noe som utl\xc3\xb8ste epidemier av meslinger. I 2006 sto Nigeria for halvparten av alle nye poliotilfeller p\xc3\xa5 verdensbasis. Ogs\xc3\xa5 blant kristne grupper har det v\xc3\xa6rt sterk skepsis til vaksiner. I Uganda ble det i 2016 innf\xc3\xb8rt en lov hvor foreldre som nekter \xc3\xa5 vaksinere sine barn kunne risikere fengselsstraff, dette som en reaksjon p\xc3\xa5 at den kristne grupperingen Abajiri nektet \xc3\xa5 vaksinere sine barn._NEWLINE_Enkelte vaksiner er dyrket frem i cellekulturer hentet fra fostre som ble abortert p\xc3\xa5 1960-tallet. Den katolske kirke er blant dem som har stilt sp\xc3\xb8rsm\xc3\xa5l ved de etiske prinsippene bak dette, men har godkjent av vaksinen kan benyttes frem til man eventuelt skulle finne andre m\xc3\xa5ter \xc3\xa5 produsere vaksinen p\xc3\xa5._NEWLINE_Noen konservative kristne grupper i USA har motsatt seg vaksiner mot sykdommer som i hovedsak smitter via seksuell kontakt, og argumenterer med at eliminering av risiko for smitte fordrer \xc3\xb8kt seksuell kontakt. Tilsvarende problemstillinger er ogs\xc3\xa5 reist i Norge. For \xc3\xb8vrig er det stor variasjon i holdningene til vaksiner blant kristne organisasjoner. De fleste st\xc3\xb8rre kristne organisasjoner er positive til vaksiner, og kvekerne som tidligere var meget skeptiske til vaksiner anbefaler n\xc3\xa5 \xc3\xa5 f\xc3\xb8lge myndighetenes vaksinasjonsprogram. Jesu Kristi kirke av siste dagers hellige har implementert vaksiner i sitt offisielle humanit\xc3\xa6re hjelpeprogram,  mens det i andre kirkesamfunn har oppst\xc3\xa5tt sykdomsutbrudd grunnet lav vaksinedekning. Tilsvarende utbrudd har ogs\xc3\xa5 blitt sett blant grupper av ortodokse j\xc3\xb8der._NEWLINE_I 2014 signerte katolske biskoper i Kenya et opprop hvor det advares mot stivkrampevaksinen som de mener er en konspirasjon for \xc3\xa5 kontrollere befolkningsveksten. Uttalelsene bestrides av det kenyanske helsedepartementet og UNICEF. Den katolske kirke eier mange sykehus og helsesentre i Kenya. og omkring 40\xc2\xa0% av befolkningen er katolikker._NEWLINE_I USA er det obligatoriske vaksineprogram for barn som skal g\xc3\xa5 p\xc3\xa5 offentlige skoler. Bortsett i delstatene Mississippi og West Virginia kan man f\xc3\xa5 dispensasjon fra disse av religi\xc3\xb8se \xc3\xa5rsaker, men reglene h\xc3\xa5ndheves forskjellig. Praksisen har medf\xc3\xb8rt at foreldre som ikke \xc3\xb8nsket \xc3\xa5 vaksinere sine barn har p\xc3\xa5beropt seg religi\xc3\xb8se overbevisninger i fors\xc3\xb8k p\xc3\xa5 \xc3\xa5 unng\xc3\xa5 vaksinasjon. Den amerikanske legeforeningen har kritisert unntakspolitikken fordi den setter flokkimmuniteten i fare. P\xc3\xa5 flere kristne private skoler har det v\xc3\xa6rt store sykdomsutbrudd fordi vaksinedekningen har v\xc3\xa6rt lav._NEWLINE_Selv om man blant tilhengere av New age og ny-\xc3\xa5ndelighet ogs\xc3\xa5 finner mange vaksinemotstandere, er det ikke grunnlag for \xc3\xa5 si at denne motstanden er religi\xc3\xb8st fundamentert. Tilsvarende ser man lavere vaksinedekning hos enkelte religi\xc3\xb8se grupperinger uten at skepsisen n\xc3\xb8dvendigvis er religi\xc3\xb8st betinget. Det er en myte at Amish-folket ikke vaksinerer sine barn, men unders\xc3\xb8kelser har vist at i den grad disse lar v\xc3\xa6re \xc3\xa5 vaksinere seg er det prim\xc3\xa6rt ikke av religi\xc3\xb8se \xc3\xa5rsaker. Lav vaksinedekning blant Amish-folket har f\xc3\xa5tt mye av skylden for oppblomstringen av meslinger i USA i 2014 etter at en misjon\xc3\xa6r tok smitten med seg hjem fra en reise til Filippinene.'